b'\n_START_ARTICLE_\nMasacrarea polonezilor din Vol\xc3\xa2nia\n_START_SECTION_\nContext general\n_START_PARAGRAPH_\nDup\xc4\x83 \xc3\xaencheierea Primului R\xc4\x83zboi Mondial, Polonia \xc8\x99i-a rec\xc4\x83p\xc4\x83tat independen\xc8\x9ba. Guvernul polonez al lui J\xc3\xb3zef Pi\xc5\x82sudski a fost sus\xc8\x9bin\xc4\x83torul unei Ucraine independente, Republica Popular\xc4\x83 Ucrainean\xc4\x83. Polonezii \xc8\x99i na\xc8\x9bionali\xc8\x99tii ucraineni au luptat \xc3\xaempreun\xc4\x83 \xc3\xaempotriva Armatei Ro\xc8\x99ii bol\xc8\x99evice. La sf\xc3\xa2r\xc8\x99itul r\xc4\x83zboiului polono-sovietic din 1919\xe2\x80\x931921, aceast\xc4\x83 alian\xc8\x9b\xc4\x83 a \xc3\xaencetat s\xc4\x83 mai existe. Odat\xc4\x83 cu semnarea tratatului de pace de la Riga, sprijinul polonez pentru na\xc8\x9bionali\xc8\x99tii ucraineni a \xc3\xaencetat. Ca urmare a semn\xc4\x83rii tratatului de pace de la Riga, \xc3\xaen perioada interbelic\xc4\x83, Vol\xc3\xa2nia a fost trecut\xc4\x83 \xc3\xaen cea mai mare parte sub juristic\xc8\x9bia statului polonez. _NEWLINE_\xc3\x8en a doua Republic\xc4\x83 Polonez\xc4\x83, ucrainenii reprezentau cea mai important\xc4\x83 minoritate na\xc8\x9bional\xc4\x83, form\xc3\xa2nd, al\xc4\x83turi de Ruteni, aproximativ 16% din popula\xc8\x9bia \xc8\x9b\xc4\x83rii, potrivit datelor recens\xc4\x83m\xc3\xa2ntului din 1931. \xc3\x8en Vol\xc3\xa2nia, etnicii ucraineni reprezentau 68,9% din popula\xc8\x9bie (potirivit aceluia\xc8\x99i recens\xc4\x83m\xc3\xa2nt \xe2\x80\x93 contestat de numero\xc8\x99i cercet\xc4\x83tori ucraineni).) and 80% . Guvernul Poloniei a \xc3\xaencercat s\xc4\x83 schimbe componen\xc8\x9ba etnic\xc4\x83 a regiunii, \xc3\xaencuraj\xc3\xa2nd colonizare regiunii cu polonezi. P\xc3\xa2n\xc4\x83 \xc3\xaen 1938, \xc3\xaentre 100.000 \xc8\x99i 300.000 de coloni\xc8\x99ti polonezi (osadniki) s-au str\xc4\x83mutat \xc3\xaen Vol\xc3\xa2nia \xc8\x99i Gali\xc8\x9bia.\n_START_SECTION_\nSitua\xc8\x9bia minorit\xc4\x83\xc8\x9bii ucrainene \xc3\xaen Polonia\n_START_PARAGRAPH_\nGuvernul polonez a promis s\xc4\x83 acorde o mare autonomie local\xc4\x83 teritoriilor locuite de minoritatea ucrainean\xc4\x83, dar Var\xc8\x99ovia nu \xc8\x99i-a respectat promisiunile trec\xc3\xa2nd la m\xc4\x83suri de oprimare a limbii ucrainene, a culturii \xc8\x99i religiei ucrainenilor. De\xc8\x99i majoritatea cov\xc3\xa2r\xc8\x99itoare a popula\xc8\x9biei era ucrainean\xc4\x83, majoritatea func\xc8\x9biile publice erau ocupate de etnici polonezi. Conflictul mocnit dintre polonezi \xc8\x99i ucraineni s-a dezvoltat continuu \xc3\xaen deceniul al patrulea, odat\xc4\x83 cu introducerea politicii de \xe2\x80\x9epacificare\xe2\x80\x9d, care a dus la cre\xc8\x99terea m\xc4\x83surilor antiucrainene. Num\xc4\x83rul \xc8\x99colilor cu predare \xc3\xaen limba ucrainean\xc4\x83 s-a redus de la 440 la 8. Aproximativ 100 de biserici ucrainene au fost distruse, iar altele aproximativ 150 au fost trecute for\xc8\x9bat la ritul romano-catolic. Bibliotecile ucrainene au fost incendiate de grupuri tineri polonezi autointitulate \xe2\x80\x9epatrio\xc8\x9bi\xe2\x80\x9d, aceste ac\xc8\x9biuni fiind de regul\xc4\x83 nepedepsite de poli\xc8\x9bia local\xc4\x83, eu efectiv etnic polonez. Tineretul polonez, organizat \xc3\xaen unit\xc4\x83\xc8\x9bi paramilitare strzelcy, a terorizat (\xe2\x80\x9epacificat\xe2\x80\x9d) popula\xc8\x9bia ucrainean\xc4\x83 sub pretextul men\xc8\x9binerii legii \xc8\x99i ordinii.\n_START_SECTION_\nEvenimentele din 1939-1941\n_START_PARAGRAPH_\n\xc3\x8en septembrie 1939, dup\xc4\x83 semnarea Pactului Molotov-Ribbentrop \xc8\x99i izbucnirea celui de-al doilea r\xc4\x83zboi mondial, Polonia vestic\xc4\x83 a fost ocupat\xc4\x83 de Germania nazist\xc4\x83, iar estul de Uniunea Sovietic\xc4\x83. Vol\xc3\xa2nia a devenit provincie a RSS Ucrainean\xc4\x83. _NEWLINE_Sovieticii au \xc3\xaenceput eliminarea burgheziei or\xc4\x83\xc8\x99ene\xc8\x99ti \xc8\x99i a p\xc4\x83turii \xc8\x9b\xc4\x83ranilor \xc3\xaenst\xc4\x83ri\xc8\x9bi (culacii), care erau preponderent de etnie polonez\xc4\x83. Familii \xc3\xaentregi au fost deportate \xc3\xaen Siberia sau au fost asasinate. Polonezii r\xc4\x83ma\xc8\x99i \xc3\xaen regiune au fost lipsi\xc8\x9bi de lideri \xe2\x80\x93 intelectuali, politicieni, preo\xc8\x9bi etc. To\xc8\x9bi ofi\xc8\x9berii polonezi c\xc4\x83zu\xc8\x9bi prizonieri \xc3\xaen m\xc3\xa2inile sovieticilor au fost asasina\xc8\x9bi de NKVD \xc3\xaen masacre colective, de felul masacrului de la Kat\xc3\xaen, Harkov \xc8\x99i altele._NEWLINE_\xc3\x8en iunie 1941, armata german\xc4\x83 a invadat Uniunea Sovietic\xc4\x83. \xc3\x8en timpul Opera\xc8\x9biunii Barbarossa, Vol\xc3\xa2nia a fost ocupat\xc4\x83 de armata german\xc4\x83. Odat\xc4\x83 cu schimbarea autorit\xc4\x83\xc8\x9bilor, au urmat noi valuri de arest\xc4\x83ri \xc8\x99i violen\xc8\x9be. _NEWLINE_Pentru a-\xc8\x99i ap\xc4\x83ra interesele, ucrainenii au \xc3\xaenceput s\xc4\x83-\xc8\x99i formeze propriile grupuri de rezisten\xc8\x9b\xc4\x83, care s-au implicat \xc3\xaen ac\xc8\x9biuni de gheril\xc4\x83 \xc3\xaempotriva germanilor, partizanii sovietici dar care au atacat \xc8\x99i popula\xc8\x9bia civil\xc4\x83 polonez\xc4\x83.\n_START_SECTION_\n\xc3\x8enceputurile\n_START_PARAGRAPH_\n\xc3\x8en 1942, elemente locale ale UPA au \xc3\xaenceput s\xc4\x83 atace popula\xc8\x9bia minoritar\xc4\x83 polonez\xc4\x83 \xc3\xaentr-un efort de \xe2\x80\x9ecur\xc4\x83\xc8\x9bare\xe2\x80\x9d a Vol\xc3\xa2niei. Primul atac cunoscut a avut loc pe 13 noiembrie 1942 \xc3\xaen satul Oborki. Ucrainenii au ucis 50 de civili polonezi. Cei mai mul\xc8\x9bi polonezi din Vol\xc3\xa2nia au considerat acest eveniment un incident izolat \xc8\x99i opera unor bandi\xc8\x9bi, nimeni nea\xc8\x99tept\xc3\xa2ndu-se la lan\xc8\x9bul de masacre care avea s\xc4\x83 urmeze. Profesorul Wladyslaw Filar de la \xe2\x80\x9eInstitutul Na\xc8\x9bional Polonez al Aducerii Aminte\xe2\x80\x9d, martor ocular la acest masacru, a afirmat c\xc4\x83 este imposibil de spus dac\xc4\x83 aceste evenimente au fost premeditate. Nu exist\xc4\x83 niciun document care s\xc4\x83 dovedeasc\xc4\x83 c\xc4\x83 UPA-OUN a luat o decizie politic\xc4\x83 privind exterminarea polonezilor din Vol\xc3\xa2nia._NEWLINE_La 9 februarie 1943, a fost atacat\xc4\x83 a\xc8\x99ezarea polonez\xc4\x83 Parosle \xc8\x99i 173 de civili polonezi au fost asasina\xc8\x9bi. \xc3\x8en martie 1943, aproximativ 5.000 de poli\xc8\x9bi\xc8\x99ti auxiliari ucraineni au dezertat \xc8\x99i au fugit \xc3\xaen p\xc4\x83duri cu armamentul din dotare. Timothy Snyder consider\xc4\x83 c\xc4\x83 acest moment a marcat \xc3\xaenceputul opera\xc8\x9biunilor UPA pe scar\xc4\x83 larg\xc4\x83.  \xc3\x8en noaptea de 22-23 aprilie, grupurile ucrainene \xc3\xaenarmate au atacat a\xc8\x99ezarea Janowa Dolina \xc8\x99i au ucis circa 600 de persoane \xc8\x99i au incendiat satul. C\xc3\xa2\xc8\x9biva supravie\xc8\x9buitori polonezi au sc\xc4\x83pat doar pentru c\xc4\x83 s-au refugiat la familii prietene ucrainene, precum familia Karwan. Aceste ac\xc8\x9biuni au fost executate de mai multe subunit\xc4\x83\xc8\x9bi \xc8\x99i au p\xc4\x83rut bine planificate \xc8\x99i coordonate._NEWLINE_Doi delega\xc8\x9bi ai guvernului polonez \xc3\xaen exil, Zygmunt Rumel \xc8\x99i Krzysztof Markiewicz, \xc8\x99i un grup de ofi\xc8\x9beri ai Armatei Teritoriale Poloneze (Armia Krajowa), au \xc3\xaencercat s\xc4\x83 negocieze cu liderii UPA, dar la 10 iulie 1943 reprezentan\xc8\x9bii polonezi au fost g\xc4\x83si\xc8\x9bi mor\xc8\x9bi \xc3\xaen satul Kustycze. La 11 iulie grupuri ucrainene au reluat masacrele, atac\xc3\xa2nd satele poloneze la r\xc3\xa2nd.\n_START_SECTION_\n11 iulie 1943\n_START_PARAGRAPH_\nLa 11 iulie 1943, unit\xc4\x83\xc8\x9bi despre care se crede c\xc4\x83 f\xc4\x83ceau parte din UPA, au \xc3\xaenconjurat \xc8\x99i au atacat satele \xc8\x99i c\xc4\x83tunele poloneze aflate \xc3\xaen trei raioane: Kowel, Horochow \xc8\x99i Wlodzimierz Wolynski. Atacurile au \xc3\xaenceput pe la ora 3 diminea\xc8\x9ba, iar polonezii nu au avut practic nicio \xc8\x99ans\xc4\x83 de sc\xc4\x83pare. Ucrainenii au folosit o gam\xc4\x83 larg\xc4\x83 de arme albe: topoare, fier\xc4\x83straie, cu\xc8\x9bite \xc8\x99i ciocane. Dup\xc4\x83 masacre, toate satele poloneze au fost incendiate. Potrivit depozi\xc8\x9biilor c\xc3\xa2torva supravie\xc8\x9buitori, atacurile au p\xc4\x83rut bine planificate. Cu c\xc3\xa2teva zile mai \xc3\xaenainte de declan\xc8\x99area atacurilor au avut loc \xc3\xaent\xc3\xa2lniri \xc3\xaen satele ucrainene, \xc3\xaen timpul c\xc4\x83rora activi\xc8\x99tii UPA au \xc3\xaencercat s\xc4\x83-i conving\xc4\x83 pe localnici c\xc4\x83 omor\xc3\xa2reas polonezilor era necesar\xc4\x83. \xc3\x8en iulie, doar 70 de locuitori ai satului Gurow au supravie\xc8\x9buit dintr-un total de 480 de oameni, iar \xc3\xaen a\xc8\x99ezarea Orzeszyn UPA a asasinat 270 dintre cei 340 localnici polonezi. \xc3\x8en satul Sadowa, din 600 de polonezi au supravie\xc8\x9buit atacului 20 de locuitori, iar \xc3\xaen Zagaje din 350 de locuitori au supravie\xc8\x9buit doar 10. \xc3\x8en septembrie, \xc3\xaen satul Wola Ostrowiecka au fost ucise 529 de persoane, din care 220 de copii sub 14 ani, iar \xc3\xaen Ostrowki au fost ucise  438 de persoane, din care 246 copii. Aceste cifre sunt rezultatul exhum\xc4\x83rilor efectuate \xc3\xaen aceste trei sate \xc3\xaen septembrie 1992. _NEWLINE_Norman Davies scria \xc3\xaen cartea No Simple Victory: \xe2\x80\x9eEvreii din regiune fuseser\xc4\x83 deja uci\xc8\x99i de nazi\xc8\x99ti. A\xc8\x99a c\xc4\x83 \xc3\xaen 1943-1944 m\xc3\xa2nia UPA s-a \xc3\xaendreptat \xc3\xaempotriva polonezilor neajutora\xc8\x9bi (...) Satele au fost incendiate. Preo\xc8\x9bii romano-catolici au fost uci\xc8\x99i cu securea sau r\xc4\x83stigni\xc8\x9bi. Bisericile au fost incendiate cu to\xc8\x9bi enoria\xc8\x99ii \xc3\xaen ele. Ferme izolate au fost atacate de grupuri \xc3\xaenarmate cu furci \xc8\x99i cu\xc8\x9bite de buc\xc4\x83t\xc4\x83rie. Au fost t\xc4\x83iate g\xc3\xa2turi. Femeile gravide au fost str\xc4\x83punse cu baionetele. Copiii au fost t\xc4\x83ia\xc8\x9bi \xc3\xaen dou\xc4\x83. B\xc4\x83rba\xc8\x9bii au fost prin\xc8\x99i \xc3\xaen capcan\xc4\x83 pe c\xc3\xa2mp \xc8\x99i cadavrele au fost abandonate acolo. F\xc4\x83pta\xc8\x99ii nu puteau determina viitorul provinciei. Dar cel pu\xc8\x9bin puteau face ca acest viitor s\xc4\x83 fie unul f\xc4\x83r\xc4\x83 polonezi. Ei au ucis \xc3\xaentre dou\xc4\x83 sute de mii \xc8\x99i un sfert de milion de polonezi. Ironic, URSS-ul a terminat munca UPA \xc3\xaen locul acesteia. Polonezii supravie\xc8\x9buitori au fost \xc2\xabrepatria\xc8\x9bi\xc2\xbb, la fel cum s-a \xc3\xaent\xc3\xa2mplat \xc3\xaen Bielorusia \xc8\x99i Lituania. Ei au fost \xc3\xaenlocui\xc8\x9bi \xc3\xaen principal de ru\xc8\x99i. \xc3\x8en 1991, Ucraina de vest a devenit parte a Republicii Ucraina\xe2\x80\x9d. _NEWLINE_Timothy Snyder a descris crimele: \xe2\x80\x9ePartizanii ucraineni au incendiat casele, i-au \xc3\xaempu\xc8\x99cat s-au i-au \xc3\xaempins \xc3\xaenapoi cu sila pe cei care \xc3\xaencercau s\xc4\x83 scape \xc8\x99i au folosit secere \xc8\x99i furci ca s\xc4\x83-i ucid\xc4\x83 pe cei care-i prindeau \xc3\xaen afara locuin\xc8\x9belor. \xc3\x8en unele cazuri au fost expuse corpuri decapitate, crucificate, dezmembrate sau eviscerate pentru a-i determina pe polonezii r\xc4\x83ma\xc8\x99i s\xc4\x83 fug\xc4\x83\xe2\x80\x9d. Istoricul ucrainean din Lvov, Iuri Kiriciuk, a afirmat c\xc4\x83 aceste masacre erau o reeditare crud\xc4\x83 masacrelor de pe vremea lui Jarema Wisniowiecki \xc8\x99i Maksym Krivonis. Potrivit istoricului, masacrele din satele din Vol\xc3\xa2nia \xc3\xaen 1943 erau similare cu masacrele din Nemiriv (1648) \xc8\x99i Uman (1768). \xc3\x8en opinia sa, a fost mai cur\xc3\xa2nd vorba de un \xe2\x80\x9er\xc4\x83zboi \xc8\x9b\xc4\x83r\xc4\x83nesc\xe2\x80\x9d._NEWLINE_\xc3\x8en total, \xc3\xaen iulie 1943, ucrainenii au atacat 167 de a\xc8\x99ez\xc4\x83ri poloneze. Valul de masacre a durat 5 zile, p\xc3\xa2n\xc4\x83 pe 16 iulie. Se afirm\xc4\x83 c\xc4\x83 UPA a continuat purificarea etnic\xc4\x83, \xc3\xaen special \xc3\xaen regiunile rurale, p\xc3\xa2n\xc4\x83 c\xc3\xa2nd polonezii au fost deporta\xc8\x9bi, uci\xc8\x99i sau expulza\xc8\x9bi. Dup\xc4\x83 1944, amploarea acestor ac\xc8\x9biuni a sc\xc4\x83zut foarte mult. _NEWLINE_Masacre ale polonezilor au avut loc \xc8\x99i \xc3\xaen Gali\xc8\x9bia, \xc3\xaen regiunea Ternopil. _NEWLINE_Istoricul polonez Adam Kruczek afirm\xc4\x83 c\xc4\x83 \xc3\xaen 1943 masacrele au fost organizate pornind dinspre est spre vest \xc8\x99i c\xc4\x83 la \xc3\xaenceput a existat doar dorin\xc8\x9ba de a-i alunga pe polonezi, dar \xc3\xaen timpul atacurilor situa\xc8\x9bia a sc\xc4\x83pat de sub control.\n_START_SECTION_\nAtitudinea germanilor \xc8\x99i sovieticilor\n_START_PARAGRAPH_\nWehrmachtul \xc8\x99i poli\xc8\x9bia german\xc4\x83 au ignorat \xc3\xaen general conflictele interetnice, \xc3\xaen primul r\xc3\xa2nd pentru c\xc4\x83 erau concentra\xc8\x9bi s\xc4\x83 lupte cu Armata Ro\xc8\x99ie \xc8\x99i partizanii sovietici. Exist\xc4\x83 \xc3\xaens\xc4\x83 dovezi c\xc4\x83 germanii au oferit arme at\xc3\xa2t ucrainenilor c\xc3\xa2t \xc8\x99i polonezilor. Unit\xc4\x83\xc8\x9bi speciale germane formate din colabora\xc8\x9bioni\xc8\x99ti ucraineni sau polonezi au fost implicate de multe ori \xc3\xaen masacre, iar unele dintre crime au fost atribuite at\xc3\xa2t Armatei Insurec\xc8\x9bionale Ucrainene c\xc3\xa2t \xc8\x99i Armatei Teritoriale Poloneze. _NEWLINE_At\xc3\xa2t comandan\xc8\x9bii germani c\xc3\xa2t \xc8\x99i cei ai partizanilor sovietici erau la curent cu ac\xc8\x9biunile na\xc8\x9bionali\xc8\x99tilor ucraineni. La 25 mai 1943, comandantul local sovietic al partizanilor din regiunea Rivne scria \xc3\xaentr-o telegram\xc4\x83 pentru cartierul s\xc4\x83u general: \xe2\x80\x9e\xc3\x8en ultimele zile, principalele activit\xc4\x83\xc8\x9bi ale na\xc8\x9bionali\xc8\x99tilor ucraineni \xc3\xaei vizeaz\xc4\x83 pe polonezi. Na\xc8\x9bionali\xc8\x99tii \xc3\xaentreprind ac\xc8\x9biuni de  teroare \xc3\xaen mas\xc4\x83 \xc8\x99i trebuie subliniat c\xc4\x83 ei nu-i \xc3\xaempu\xc8\x99c\xc4\x83 pe polonezi, ci \xc3\xaei ucid cu cu\xc8\x9bite \xc8\x99i topoare, f\xc4\x83r\xc4\x83 deosebire de v\xc3\xa2rst\xc4\x83 \xc8\x99i de sex\xe2\x80\x9d. _NEWLINE_La 25 august 1943, autorit\xc4\x83\xc8\x9bile militare germane au ordonat polonezilor s\xc4\x83 p\xc4\x83r\xc4\x83seasc\xc4\x83 satele \xc8\x99i a\xc8\x99ez\xc4\x83rile izolate \xc8\x99i s\xc4\x83 se mute \xc3\xaen ora\xc8\x99e. Istoricul Iuri Kiriciuk afirm\xc4\x83 c\xc4\x83 germanii \xc3\xaei \xc3\xaendemnau pe polonezi \xc8\x99i pe ucraineni unii cu al\xc8\x9bii. Gauleiterul  Erich Koch a afirmat: \xe2\x80\x9eTrebuie s\xc4\x83 facem tot posibilul ca atunci c\xc3\xa2nd un polonez \xc3\xaent\xc3\xa2lne\xc8\x99te un ucrainean s\xc4\x83 vrea s\xc4\x83-l ucid\xc4\x83 \xc8\x99i ca ucraineanul s\xc4\x83 vrea s\xc4\x83 ucid\xc4\x83 polonezul\xe2\x80\x9d. Kiriciuk citeaz\xc4\x83 un comisar german din Sarny care, c\xc3\xa2nd a trebuit s\xc4\x83 asculte pl\xc3\xa2ngerile poloneze privind masacrele, a r\xc4\x83spuns: \xe2\x80\x9eVoi \xc3\xael vre\xc8\x9bi pe \xc8\x98ikorski, ucrainenii \xc3\xael vor pe Bandera. Lupta\xc8\x9bi-v\xc4\x83 \xc3\xaentre voi".  _NEWLINE_Invazia sovietic\xc4\x83, mai apoi cea nazist\xc4\x83, masacrele UPA \xc8\x99i expulz\xc4\x83rile sovietice din perioada postbelic\xc4\x83 au contribuit la eliminarea elementului polonez din regiune. Supravie\xc8\x9buitorii masacrelor din regiune au p\xc4\x83r\xc4\x83sit Vol\xc3\xa2nia \xc3\xaen mas\xc4\x83, stabilindu-se mai ales \xc3\xaen provincia Lublin din Polonia.\n_START_SECTION_\nEvreii din Vol\xc3\xa2nia\n_START_PARAGRAPH_\nPolonezii nu au fost singurele victime ale ucrainenilor. \xc3\x8en perioada mai-decembrie 1942, aproximativ 140.000 de evrei au fost masacra\xc8\x9bi \xc3\xaen Vol\xc3\xa2nia. Cei care au c\xc4\x83utat ad\xc4\x83post la polonezi au murit odat\xc4\x83 cu ace\xc8\x99tia. Martin Gilbert apreciaz\xc4\x83 \xc3\xaen cartea Atlas of the Holocaust c\xc4\x83, \xc3\xaen mai multe sate \xc8\x99i c\xc4\x83tune, polonezii \xc8\x99i evreii au luptat \xc3\xaempreun\xc4\x83 \xc3\xaempotriva inamicului comun.\n_START_SECTION_\nMasacrele din Gali\xc8\x9bia\n_START_PARAGRAPH_\n\xc3\x8en 1943, violen\xc8\x9bele etnice s-au \xc3\xaentins \xc8\x99i \xc3\xaen provincia Gali\xc8\x9bia, unde prezen\xc8\x9ba polonez\xc4\x83 era mai \xc3\xaensemnat\xc4\x83, \xc3\xaens\xc4\x83 ucrainenii erau majoritari. \xc3\x8en noaptea de 5 spre 6 februarie 1944, grupuri de ucraineni au atacat satul polonez Barycz. Au fost uci\xc8\x99i 126 polonezi, inclusiv copii \xc8\x99i femei. \xc3\x8en satul Korosciatyn, au fost uci\xc8\x99i 78 de polonezi. Despre acest caz a f\xc4\x83cut un raport preotul catolic local, Mieczyslaw Kaminski  Kaminski a afirmat mai t\xc3\xa2rziu c\xc4\x83 preo\xc8\x9bii locali greco-catolice \xc3\xae\xc8\x99i \xc3\xaendemnau enoria\xc8\x99ii ucraineni s\xc4\x83 ucid\xc4\x83 \xc8\x99i membrii familiilor mixte polono-ucrainene. _NEWLINE_Autorii monografiei \xe2\x80\x9eZycie religijne w Polsce pod okupacja 1939-1945\xe2\x80\x9d afirm\xc4\x83 c\xc4\x83 preo\xc8\x9bii catolici s-au num\xc4\x83rat printre victimele ucise cu cea mai mare cruzime. Preotul catolic Ludwik W\xc5\x82odarczyk din satul Okop a fost r\xc4\x83stignit de ucraineni, iar preotul catolic Stanis\xc5\x82aw Dobrzanski din satul Ostrowka a fost decapitat (\xc3\xaempreun\xc4\x83 cu 967 de polonezi din parohia lui), iar preotul catolic Karol Baran din satul Korytnica a fost t\xc4\x83iat \xc3\xaen dou\xc4\x83 cu un fer\xc4\x83str\xc4\x83u. _NEWLINE_Potrivit lui Kiriciuk, primele atacuri \xc3\xaempotriva polonezilor au avut loc \xc3\xaen august 1943 \xc8\x99i au fost probabil ac\xc8\x9biuni ale unit\xc4\x83\xc8\x9bilor UPA din Vol\xc3\xa2nia. Polonezii au ucis la r\xc3\xa2ndul lor un num\xc4\x83r relativ mare de ucraineni, ca represalii. P\xc3\xa2n\xc4\x83 la sf\xc3\xa2r\xc8\x99itul verii, polonezii au fost \xc8\x9binta mai multor acte teroriste \xc3\xaen  Gali\xc8\x9bia estic\xc4\x83, scopul principal al atacurilor fiind alungarea polonezilor pe malul vestic al r\xc3\xa2ului San. Num\xc4\x83rul de victime din aceast\xc4\x83 perioad\xc4\x83 este necunoscut, estim\xc4\x83rile variind de la un cercet\xc4\x83tor la altul. Kiriciuk estimeaz\xc4\x83 c\xc4\x83 au fost uci\xc8\x99i \xc3\xaen Gali\xc8\x9bia \xc3\xaentre 10.000 \xc8\x99i 12.000 de polonezi.\n_START_SECTION_\nVictimele\n_START_PARAGRAPH_\nNum\xc4\x83rul exact al victimelor din timpul masacrelor r\xc4\x83m\xc3\xa2ne necunoscut. Istoricii estimeaz\xc4\x83 c\xc4\x83 au fost masacra\xc8\x9bi numai \xc3\xaen Vol\xc3\xa2nia \xc3\xaentre 35.000 \xc8\x99i 60.000 de polonezi, \xc3\xaen vreme ce pentru \xc3\xaentreaga Ucrain\xc4\x83 se estimeaz\xc4\x83 c\xc4\x83 epurarea etnic\xc4\x83 a produs \xc3\xaen jur de 100.000 de victime din r\xc3\xa2ndurile polonezilor. \xc3\x8en afar\xc4\x83 de polonezi, au c\xc4\x83zut victime \xc8\x99i locuitorii de etnie ceh\xc4\x83 \xc8\x99i evreiasc\xc4\x83. UPA a atacat \xc8\x99i familiile mixte polono-ucrainene, precum \xc8\x99i ucrainenii care au cooperat cu autorit\xc4\x83\xc8\x9bile poloneze sau cele sovietice. Purificarea etnic\xc4\x83 a vizat \xc3\xaen exclusivitate zonele rurale cu popula\xc8\x9bie ne\xc3\xaenarmat\xc4\x83._NEWLINE_La r\xc3\xa2ndul lor, polonezii s-au angajat \xc3\xaen ac\xc8\x9biuni brutale de r\xc4\x83zbunare. De\xc8\x99i num\xc4\x83rul exact de victime din r\xc3\xa2ndurile ucrainenilor nu este cunoscut, unii istorici afirm\xc4\x83 c\xc4\x83 ac\xc8\x9biunile unit\xc4\x83\xc8\x9bilor Armia Krajowa au dus la moartea a cel pu\xc8\x9bin 20.000 de ucraineni doar \xc3\xaen Volinia,, cu un num\xc4\x83r de aproximativ 60.000 de ucraineni mor\xc8\x9bi \xc3\xaen toat\xc4\x83 regiunea. Este foarte posibil ca printre victime s\xc4\x83 se fi aflat \xc8\x99i ucrainenii membri ai familiilor mixte. Cercet\xc4\x83ri asupra acestui subiect delicat se fac \xc3\xaen continuare, at\xc3\xa2t de partea polonez\xc4\x83 c\xc3\xa2t \xc8\x99i de cea ucrainean\xc4\x83. _NEWLINE_Este posibil ca num\xc4\x83rul mare de victime din  ambele tabere s\xc4\x83 fi fost provocat \xc8\x99i de ac\xc8\x9biunile germanilor \xc8\x99i partizanilor sovietici.\n_START_SECTION_\nReconcilierea polono-ucrainean\xc4\x83\n_START_PARAGRAPH_\n\xc3\x8en prezent se fac demersuri pentru o reconciliere polono-ucrainean\xc4\x83. \xe2\x80\x9eInstitutul Na\xc8\x9bional Polonez al Aducerii Aminte\xe2\x80\x9d a adunat peste 10.000 de pagini de documente \xc8\x99i m\xc4\x83rturii. Partea polonez\xc4\x83 a f\xc4\x83cut primul pas pe calea reconcilierii. \xc3\x8en anul 2002, pre\xc8\x99edintele Aleksander Kwasniewski \xc8\x99i-a exprimat regretul pentru programul de relocare a popula\xc8\x9biei de origine ucrainean\xc4\x83 cunoscut ca Opera\xc8\x9biunea Vistula. El a declarat c\xc4\x83: \xe2\x80\x9eOpera\xc8\x9biunea Vistula a fost o r\xc4\x83zbunare pentru masacrarea polonezilor de c\xc4\x83tre UPA  \xc3\xaen 1943-1944\xe2\x80\x9d _NEWLINE_Guvernul ucrainean nu \xc8\x99i-a exprimat \xc3\xaenc\xc4\x83 regretele pentru evenimentele din Volinia \xc8\x99i Gali\xc8\x9bia.   Pe 11 iulie 2003, pre\xc8\x99edin\xc8\x9bii Aleksander Kwasniewski \xc8\x99i Leonid Kucima au participat la o ceremonie de comemorare a victimelor din satul polonez Poryck (\xc3\xaen zilele noastre rebotezat Pavlivka). _NEWLINE_Ei au inaugurat un monument al reconcilierii, dar pre\xc8\x99edintele Kucima nu a prezentat scuze oficiale. Ucrainenii au schimbat \xc3\xaen mod nea\xc8\x99teptat inscrip\xc8\x9bia de pe monument, chiar dac\xc4\x83 asupra textului se c\xc4\x83zuse de acord \xc3\xaen cadrul discu\xc8\x9biilor preliminare. Dup\xc4\x83 ceva vreme, ucrainenii \xc8\x99i-au prezentat scuze pentru ceea ce a fost considerat de ei o gre\xc8\x99eal\xc4\x83 de traducere \xc8\x99i au promis s\xc4\x83 modifice inscrip\xc8\x9bia de pe monument.  Fostul pre\xc8\x99edinte al  Radei Supreme Ucrainene, Volodimir Litvin, a respins orice ini\xc8\x9biativ\xc4\x83 prin care statul ucrainean s\xc4\x83-\xc8\x99i cear\xc4\x83 scuze pentru masacrele din 1943 din Volinia.'